Senglea Gunners rebbieħa tal-MAFA Special League Goal uniku skorjat minn Ousmane Touray fl-aħħar sekondi tal-ħin barrani ta r-rebħa lil Senglea Gunners li fil-finali tal-MAFA Special League wara li għelbu lil San Ġiljan Saints. Kienet partita li ftit offriet emozzjonijiet b'San Ġiljan li jkollhom il-pussess tal-ballun u b'Senglea Gunners li bdew joperaw bil-kontrattakki. Is-Saints jista' jħossuhom żvinturati li kellhom jitilfu l-partita hekk minħabba li ħolqu diversi okkażjonijiet bil-goalkeeper Senglean Gilbert Spiteri li kien superlattiv b'diversi saves li bihom żamm lit-team tiegħu fil-logħba. Wara li sal-ħin regolamentari, l-iskor baqa' dak ta' 0-0, il-goal drammatiku tar-rebħa ġie skorjat eżatt fl-aħħar sekondi tal-ħin barrani. Kien freekick tajjeb ta' George Frendo, bil-ballun jasal għand Ousmane Touray li għola fuq kulħadd u b'daqqa ta' ras għeleb għal kollox lil Stian Nielsen. Dan kellu jkun il-gowl tar-rebħa u eżatt mat-tisfira tar-referi setgħu jibdew iċ-ċelebrazzjonijiet ta' Senglea Gunners li laħqu l-qofol tagħhom meta l-viċi-president tal-MFA Adrian Casha fil-preżenza tal-president tal-MAFA Twanny Agius ippreżentaw it-tazza lill-captain Gilbert Spiteri. Skor finali: San Ġiljan Saints 0 Senglea Gunners 1